CELEX: 32016R0583
Language: hr
Date: 2016-04-15 00:00:00
Title: Uredba Komisije (EU) 2016/583 оd 15. travnja 2016. o izmjeni Uredbe Komisije (EU) br. 1332/2011 o zahtjevima uporabe zajedničkoga zračnog prostora i operativnim procedurama za izbjegavanje sudara u zraku (Tekst značajan za EGP)

16.4.2016   
            
            
               HR
            
            
               Službeni list Europske unije
            
            
               L 101/7
            
         UREDBA KOMISIJE (EU) 2016/583
   оd 15. travnja 2016.
   o izmjeni Uredbe Komisije (EU) br. 1332/2011 o zahtjevima uporabe zajedničkoga zračnog prostora i operativnim procedurama za izbjegavanje sudara u zraku
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 8. stavak 5. i članak 9. stavak 4.,
   budući da:
   
               (1)
            
            
               Uredbom Komisije (EU) br. 1332/2011 (2) zahtijeva se da zrakoplovi na turbinski pogon s najvećom dopuštenom masom pri uzlijetanju (MCTOM) većom od 5 700 kg ili u kojima je dopušten prijevoz više od 19 putnika budu opremljeni novom programskom verzijom 7.1 sustava za izbjegavanje sudara u zraku (ACAS II) kako bi se izbjeglo sudare u zraku. Taj se zahtjev primjenjuje i na operatore određenih zrakoplova registriranih u trećoj zemlji.
            
         
               (2)
            
            
               Uredbom (EU) br. 1332/2011 zahtijeva se i da zračni prijevoznici Unije koji podliježu Uredbi Vijeća (EEZ) br. 3922/91 (3) ugrade novu programsku verziju 7.1 sustava ACAS II u svoje zrakoplove. Međutim, ta je odredba zastarjela jer se Uredba (EEZ) br. 3922/91 više ne primjenjuje na te operatore jer je njezin Prilog III. izbrisan. Na te operatore sada se primjenjuje Uredba Komisije (EU) br. 965/2012 (4) koja sadržava nužna pravila u tom pogledu. Zastarjelu odredbu Uredbe (EU) br. 1332/2011 stoga bi trebalo brisati.
            
         
               (3)
            
            
               Uredba (EU) br. 1332/2011 sadržava pravila o operativnim postupcima primjenjivima u situacijama kada sustav ACAS II daje indikaciju letačkoj posadi kojom se preporučuje manevar kojim će se osigurati odmicanje zrakoplova od svih prijetnji ili zadržavanje postojećeg razmaka (indikacija obveznog vertikalnog razdvajanja). Budući da su ta pravila sigurnosno ključna i za pilote i za kontrolore, posebno u pogledu veze između njih, bolje se rješavaju Provedbenom uredbom Komisije (EU) br. 923/2012 (5). Stoga bi pravila povezana s takvim operativnim postupcima trebalo brisati iz Uredbe (EU) br. 1332/2011.
            
         
               (4)
            
            
               Uredbu (EU) br. 1332/2011 stoga bi trebalo na odgovarajući način izmijeniti.
            
         
               (5)
            
            
               Mjere predviđene ovom Uredbom temelje se na mišljenju (6) koje je izdala Europska agencija za sigurnost zračnog prometa u skladu s člankom 17. stavkom 2. točkom (b) i člankom 19. stavkom 1. Uredbe (EZ) br. 216/2008.
            
         
               (6)
            
            
               Mjere predviđene ovom Uredbom u skladu su s mišljenjem odbora osnovanog člankom 65. Uredbe (EZ) br. 216/2008,
            
         DONIJELA JE OVU UREDBU:
   Članak 1.
   Uredba (EU) br. 1332/2011 mijenja se kako slijedi:
   
               1.
            
            
               Briše se članak 4.
            
         
               2.
            
            
               U članku 5. stavci 2. i 3. zamjenjuju se sljedećim:
               „2.   Članak 3. primjenjuje se od 1. ožujka 2012.
               3.   Odstupajući od stavka 2., u slučaju zrakoplova koji ima individualnu svjedodžbu o plovidbenosti izdanu prije 1. ožujka 2012. članak 3. primjenjuje se od 1. prosinca 2015.”.
            
         
               3.
            
            
               Prilog se zamjenjuje tekstom iz Priloga ovoj Uredbi.
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 25. kolovoza 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. travnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 79, 19.3.2008., str. 1.
   
   
      (2)  Uredba Komisije (EU) br. 1332/2011 od 16. prosinca 2011. o zahtjevima uporabe zajedničkoga zračnog prostora i operativnim procedurama za izbjegavanje sudara u zraku (SL L 336, 20.12.2011., str. 20.).
   
      (3)  Uredba Vijeća (EEZ) br. 3922/91 od 16. prosinca 1991. o usklađivanju tehničkih zahtjeva i upravnih postupaka u području civilnog zrakoplovstva (SL L 373, 31.12.1991., str. 4.).
   
      (4)  Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka u vezi s letačkim operacijama u skladu s Uredbom (EZ) br. 216/2008 Europskog parlamenta i Vijeća (SL L 296, 25.10.2012., str. 1.).
   
      (5)  Provedbena uredba Komisije (EU) br. 923/2012 od 26. rujna 2012. o utvrđivanju zajedničkih pravila zračnog prometa i operativnih odredaba u vezi s uslugama i postupcima u zračnoj plovidbi te o izmjeni Provedbene uredbe (EU) br. 1035/2011 i uredaba (EZ) br. 1265/2007, (EZ) br. 1794/2006, (EZ) br. 730/2006, (EZ) br. 1033/2006 i (EU) br. 255/2010 (SL L 281, 13.10.2012., str. 1.).
   
      (6)  Mišljenje Europske agencije za sigurnost zračnog prometa br. 04/2014 od 16. prosinca 2014. o izmjeni Provedbene uredbe Komisije (EU) br. 923/2012 o utvrđivanju zajedničkih pravila zračnog prometa i operativnih odredaba u vezi s uslugama i postupcima u zračnoj plovidbi (SERA dio C).
   
      PRILOG
      
         
            „PRILOG
            
               Sustav za izbjegavanje sudara u zraku (ACAS) II
            
            (Dio-ACAS)
            
               AUR.ACAS.1005 Zahtjev radnih svojstava
            
            
                     
                        1.
                     
                     
                        Sljedeći zrakoplovi na turbinski pogon opremljeni su sustavom logike za izbjegavanje sudara ACAS II verzije 7.1:
                        
                                    (a)
                                 
                                 
                                    zrakoplovi s najvećom dopuštenom masom pri uzlijetanju većom od 5 700 kg;
                                 
                              
                                    (b)
                                 
                                 
                                    zrakoplovi u kojima je dopušten prijevoz više od 19 putnika.
                                 
                              
                  
                     
                        2.
                     
                     
                        Zrakoplovi koji nisu navedeni u točki 1., ali koji su dobrovoljno opremljeni sustavom ACAS II, opremaju se programom logike za izbjegavanje sudara verzije 7.1.
                     
                  
                     
                        3.
                     
                     
                        Točka 1. ne primjenjuje se na sustave bespilotnih zrakoplova.
                     
                  
               AUR.ACAS.1010 Osposobljavanje za sustav ACAS II
            
            Operatori utvrđuju operativne postupke i programe osposobljavanja za sustav ACAS II kako bi se letačka posada na odgovarajući način osposobila za izbjegavanje sudara i za uporabu opreme ACAS II.”